FLORIDA – Južná časť Spojených štátov amerických (USA) sa mohla v priebehu niekoľkých sekúnd zmeniť na doslova spustošenú krajinu. Neďaleko jej pobrežia sa totiž zrútila do oceánu raketa, ktorá mohla niesť jadrové hlavice. Nešlo pritom o plánované ohrozenie blízkych vôd amerického pobrežia. Raketu vystrelil člen NATO.
archívne video
Britské námorníctvo má čo vysvetľovať po incidente, ktorý by za určitých okolností mohol rozpútať jadrovú vojnu. Raketa Trident britskej jadrovej ponorky sa v rámci testovacieho programu vo vzduchu vyklonila z dráhy letu a len zázrakom minula pobrežie USA v oblasti Floridy. Informuje o tom britský The Sun. V utorok večer 20. februára to potvrdilo aj britské ministerstvo obrany.
"Len" anomália
"Počas vojenského cvičenia HMS Vanguard došlo k 'anomálii'. Jadrové odstrašovanie je naďalej základným pilierom obrany Spojeného kráľovstva, pričom zostáva 'bezpečné a účinné'. Ponorka a jej posádka preukázali, že sú plne schopné prevádzkovať britský nepretržitý odstrašujúci prostriedok na mori. Test opätovne potvrdil odstrašujúci účinok jadrovej sily Veľkej Británie, v ktorej máme absolútnu dôveru," uviedol hovorca rezortu. Pôvodne mala raketa letieť zhruba 5,6 km vzdušnou čiarou a dopadnúť do Atlantiku niekde medzi Afrikou a Južnou Amerikou.
Vzhľadom na otázky národnej bezpečnosti, nemôže Británia o incidente poskytnúť viac informácií. Rezort obrany zopakoval, že išlo o anomáliu a preto nie je dôvod sa obávať o spoľahlivosť raketových systémov Trident.
Problém s pomocným motorom
Raketu vymrštil do vzduchu stlačený plyn v odpaľovacej trubici, ale jej prvý pomocný stupeň sa nezapálil. Raketa, ktorá vážila 58 ton a mala maketu hlavice, sa zrútila do oceánu a potopila sa. "Vyletela z ponorky a spadla hneď vedľa nich," uvádza nemenovaný zdroj. Britské médiá uvádzajú, že na palube ponorky sa nachádzal aj minister obrany Grant Shapps. Na videu je nepodarený test odpálenia Tridentu z minulosti, v ktorom mala tiež prsty Veľká Británia.
Terajší incident sa stal koncom minulého mesiaca, 30. januára. Ide o druhý problém s raketou Trident za posledných osem rokov. Spojené kráľovstvo má štyri ponorky vyzbrojené jadrovými hlavicami, pričom sa pravidelne striedajú, aby stále jedna z nich bola na mori. Británia je takýmto spôsobom pripravená kedykoľvek čeliť svojmu nepriateľovi.